РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 23

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 16 октомври 2019 г.

Днес, 16 октомври 2019 г. от 14,00 часа, се проведе заседание на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА 
БОРЯНА ДИМИТРОВА – присъства само при разглеждане на т. 2 от дневния ред
ДРАГОМИР КОЯДЖИКОВ  
КРАСИМИР ШЕКЕРДЖИЕВ 	

От администрацията на Висшия съдебен съвет присъства експертният сътрудник към комисията: Румен Митев - началник отдел „САОД“ в дирекция „ИТСС“, Диана Стоянова - гл. експерт-юрисконсулт в отдел „ПОНД“, дирекция „Правна“ и Мая Атанасова - гл. експерт-юрисконсулт в отдел „ПОНД“, дирекция „Правна“ (съгласно заповед за заместване на Красимира Василева - началник отдел „ПОНД“ в дирекция „Правна“ № 13393/15.10.2019 г.)

Заседанието протече при следния дневен ред :

1. Обсъждане за разкриване на четири щатни длъжности „младши съдии“ в Софийски градски съд. (отложена с решение по т.2.3. от протокол № 17/03.07.2019 г. на КСКНСС).
2. Предложение от Даниела Марчева и Боряна Димитрова.
3. Писмо вх. № ВСС-11499/03.10.2019 г. от административния ръководител на Районен съд – Перник  относно откриване на процедура за преназначаване на магистрат по реда на чл. 194, ал. 1 от ЗСВ от Районен съд – Добрич в Районен съд – Перник.
4. Писмо вх. № ВСС-9516/30.07.2019 г. от административния ръководител на  Районен съд – Провадия относно увеличаване на щатната численост с 1 (една) щатна длъжност „съдия“ в Районен съд – Провадия (отложена с решение по т.1 от протокол № 21/18.09.2019 г. на КСКНСС).
5. Писмо вх. № ВСС-11745/03.10.2019 г. от административния ръководител на Административен съд – София-град относно публикуване на интернет страницата на ВСС на покана за командироване на магистрати в Административен съд – София-град.
6. Писмо вх. № ВСС-12034/09.10.2019 г. от административния ръководител на Районен съд – Дупница относно произнасяне на КСКНСС по тяхно искане с изх. № РД 09-619/03.12.2018 г.
7. Преглед на анализите за дейността на военните съдилища за периода 2014 – 2016 г., изготвени след закриване на Военен съд – Варна и Военен съд – Плевен.
 (приложение:  Анализ на ВС и ВОП за 2014 г., приет с решение по пр. № 18/08.04.2015 г. на ВСС; Анализ-доклад за дейността на ВС за 2014-2015 г.изготвен от ВКС, приет с решение по пр. № 15/13.09.2016 г. на СК на ВСС; Анализ за ВС за 2016 г., приет с решение по пр. № 29/18.07.2017 г. от СК на ВСС).
8. Писмо вх. № ВСС-11570/30.09.2019 г. от омбудсмана на Република България относно препоръки за предприемане на конкретни мерки за използване на медиацията като алтернативно средство за разрешаване на спорове.

Поради служебна ангажираност на г-жа Боряна Димитрова, т.2 от дневния ред се разгледа в началото на заседанието на комисията.

По дневния ред: 

1. ОТНОСНО: Обсъждане за разкриване на четири щатни длъжности „младши съдии“ в Софийски градски съд. (отложена с решение по т.2.3. от протокол № 17/03.07.2019 г. на КСКНСС).

След проведените дебати и проведено гласуване, при резултат 2 гласа „За“ (г-жа Даниела Марчева  и г-н Драгомир Кояджиков) и 2 гласа „Против“ (г-жа Атанаска Дишева и г-н Красимир Шекерджиев) решение не беше прието. С оглед на горното:

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

1.1. Внася за обсъждане в следващо заседание на Съдийската колегия на ВСС, предложението за разкриване на 4 (четири) щатни длъжности „младши съдии“ в Софийски градски съд.
1.2. Изпраща преписката относно разкриване на 4 (четири) щатни длъжности „младши съдии“ в Софийски градски съд на Комисията по атестирането и конкурсите към Съдийската колегия на ВСС, за становище.

2. ОТНОСНО: Предложение от Даниела Марчева и Боряна Димитрова.

След проведените дебати по направеното предложение и проведено гласуване, при резултат 4 гласа „За“ и 1 глас „Против“ (Атанаска Дишева)

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

2.1 Приема предложението от г-жа Даниела Марчева и г-жа Боряна Димитрова относно увеличаване щатната численост на Софийски районен съд с 25 (двадесет и пет) щатни длъжности „съдебен помощник“.
2.2. Да се изпрати  препис от решението,  ведно с  предложението по т. 2.1. на Комисия „Бюджет и финанси“ към Пленума на ВСС, за становище относно наличието на финансова обезпеченост.
2.3. Да се внесе на заседание на Съдийската колегия на ВСС, след предоставяне на становище от Комисия „Бюджет и финанси“ към Пленума на ВСС.
2.4. Предлага на Съдийската колегия на ВСС следният проект на решение:						
ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И:

1. РАЗКРИВА, на основание чл. 244 от ЗСВ, 25 (двадесет и пет) щатни длъжности „съдебен помощник“ в Софийски районен съд.

3. ОТНОСНО: Писмо вх. № ВСС-11499/03.10.2019 г. от административния ръководител на Районен съд – Перник  относно откриване на процедура за преназначаване на магистрат по реда на чл. 194, ал. 1 от ЗСВ от Районен съд – Добрич в Районен съд – Перник.

След проведено гласуване, при резултат 3 гласа „За“ и 1 глас „Против“

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

3.1. Изразява положително становище по направеното искане от административния ръководител на Районен съд – Перник за откриване на процедура за преназначаване на 1 (един) съдия по реда на чл. 194, ал. 1 от ЗСВ от Районен съд – Добрич в Районен съд – Перник.

Мотиви: В КСКНСС е постъпило искане от административния ръководител на Районен съд – Перник  за откриване на процедура за преназначаване на един съдия по реда на чл. 194, ал. 1 от ЗСВ от Районен съд – Добрич в Районен съд – Перник. Съществуващите все още проблеми с високата натовареност на РС – Перник са причина административният ръководител на съда да сезира комисията с искане за преместване на магистрат от РС – Добрич.
С оглед данните за натовареността за периода 2016 – 2018 г, както и данните за първото полугодие на 2019 г. и кадровата обезпеченост към момента на двата органа, Комисията счита, че няма пречка да предложи на Съдийската колегия на ВСС да приеме решение за откриване на процедура за преместване по реда на чл. 194, ал. 1 от ЗСВ.
Районен съд - Добрич към момента е с щатна численост от 18 (осемнадесет) съдии. Натовареността по щат за I-во полугодие на 2019 г. на един съдия месечно спрямо постъпилите дела е 29,48 бр. при средна за нивото 35,71 бр. и 38,51 бр. по дела за разглеждане при средна за нивото – 44,92 бр., което е под средната натовареност за нивото. Данните за натовареността от предходните три години показват също натовареност под средната за нивото по всички показатели. След закриването на 1 (една) щатна длъжност „съдия“ в РС – Добрич, натовареността по щат на един съдия месечно остава под средната за нивото или: 31,22 бр. постъпили дела при средна за нивото 35,71 бр. и 40,77 бр. дела за разглеждане при средна за нивото - 44,92 бр.
По статистически данни Районен съд – Перник е един от най-натоварените районни съдилища в страната. Независимо от различните мерки, предприети от КСКНСС (увеличаване на щатната численост на съда, процедура за преназначаване по реда на чл. 194, ал. 1 от ЗСВ) за справяне с високата натовареност на съда, същата към момента продължава да е висока.
Видно от статистическите данни за I-во полугодие на 2019 г. при щатна численост от 20 (двадесет) съдии, РС – Перник е с натовареност на един съдия месечно по постъпили дела 42,06 бр. при средна за нивото 35,71, а по дела за разглеждане натовареността на един съдия месечно е 56,47 бр., при средна за нивото – 44,92 бр.  При разкриването на  1 (една) щатна длъжност „съдия“, натовареността на един съдия месечно ще се промени на 40,06 бр. постъпили дела и 53,78 бр. дела за разглеждане месечно от един съдия. 
Във връзка с гореизложеното Комисията прецени, че са налице всички предпоставки за преместването на един съдия по реда на чл. 194, ал. 1 от ЗСВ от РС – Добрич в РС – Перник. 

3.2. Да се изиска становище от административния ръководител на Районен съд – Добрич относно възможността за закриване на 1 (една) длъжност „съдия” в Районен съд – Добрич.
3.3. Изпраща решението, на основание чл. 22, ал. 2, т. 5 от Правилата за работа на Съдийската колегия на ВСС, на Комисията по атестирането и конкурсите към Съдийската колегия на ВСС за становище.
3.4 Да се внесе на заседание на Съдийската колегия на ВСС, след предоставяне на становища от административния ръководител на Районен съд – Добрич и Комисията по атестирането и конкурсите към Съдийската колегия на ВСС, следния проект на решение:
ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И:

1. ОТКРИВА процедура за преназначаване на 1 (един) съдия по реда на чл. 194, ал. 1 от ЗСВ от Районен съд – Добрич в Районен съд – Перник. 
2. УКАЗВА на административния ръководител на Районен съд – Добрич, че следва надлежно /с отразяване на дата и полагане на подпис от съответния съдия/ да уведоми съдиите в органа за решението по т. 1 и за възможността в седмодневен срок от получаването му да подадат заявления с мотиви за участие в откритата процедура за преназначаване по реда на чл. 194, ал. 1 от ЗСВ в Районен съд – Перник.

4. ОТНОСНО: Писмо вх. № ВСС-9516/30.07.2019 г. от административния ръководител на  Районен съд – Провадия относно увеличаване на щатната численост с 1 (една) щатна длъжност „съдия“ в Районен съд – Провадия (отложена с решение по т.1 от протокол № 21/18.09.2019 г. на КСКНСС).

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

4.1. Изразява положително становище по направеното предложение от административния ръководител на Районен съд – Провадия относно увеличаване на щатната численост с 1 (една) щатна длъжност „съдия“ в Районен съд – Провадия.

Мотиви: За последните три години Районен съд –  Провадия е сред високо натоварените районни съдилища, а именно на четвърто място по дела за разглеждане.  Натовареността на един съдия месечно по постъпили дела е 44,01 бр. при средна за нивото за трите години 36,04 бр.,  по дела за разглеждане натовареността е  50,56 бр. при средна за нивото - 39,76 бр. Към I-во полугодие на 2019 г.  данните са следните: натовареност на един съдия месечно по постъпили дела - 48,67 бр. при средна за районните съдилища - 35,67 бр., а по дела за разглеждане - 60,79 бр. при средна за нивото - 44,87 бр.  Действителната натовареност за същия период е 58,40 бр. постъпили дела месечно на един съдия при средна 41,67 бр., а по дела за разглеждане е 72,95 бр. при средна за нивото - 52,42 бр. 
С оглед необходимостта от преодоляване проблема с високата натовареност на районните съдилища в страната, в това число и на РС – Провадия, Комисията и Съдийската колегия на ВСС предприеха редица мерки в тази насока. Откриването на процедурата по реда чл. 194, ал. 1 от  ЗСВ е най-бързият законово установен механизъм за регулиране на натовареността в съдилищата, поради което Съдийската колегия на ВСС с решение по пр. № 18/11.06.2019 г. откри процедура за преназначаване на съдии по реда на чл. 194, ал. 1 от ЗСВ в районните съдилища. Поради липса на постъпили заявления за преместване, процедурата по отношение на РС – Провадия бе прекратена. Така проблемът с натовареността на органа остана нерешен. 
Поради гореизложеното и с цел балансиране показателите на натовареността, Комисията счита, че е налице обоснована необходимост от увеличаване щатната численост на РС – Провадия с 1 (една) нова щатна длъжност „съдия“, която би могла да послужи за устройването на един от младшите съдии в Окръжен съд – Варна, чиито срок на назначение по чл. 240 от ЗСВ изтича през месец юли 2020 г.  В тази насока е и становището изразено от административния ръководител на Окръжен съд – Варна.

4.2.  Счита, че разкриването на 1 (една) нова щатна длъжност „съдия“ в Районен съд – Провадия следва да се извърши чрез съкращаване на 1 (една) свободна  щатна длъжност „съдия“ в Районен съд – Разлог.

Мотиви: След анализ на данните за натовареността на районните съдилища за последните три години (2016 - 2018 г.) и наличните към момента свободни щатни длъжности „съдия“, Комисията установи, че Районен съд – Разлог е с натовареност по щат на един съдия месечно под средната за нивото, а именно: по брой постъпили дела - 32,23 бр. при средна за нивото -36,04 бр., а по дела за разглеждане - 38,51 бр. при средна за нивото - 39,76 бр. 
Съгласно утвърдения щат към момента в съда правораздават 7 съдии.  До 2017 г. щатната численост на съда е била 6 бр., като с решение на Пленума на ВСС по пр. № 27/01.11.2018 г., с оглед устройването на административния ръководител, който е подал оставка, е разкрита една щатна длъжност „съдия“. 
По данни от статистическите отчети за първото шестмесечие на 2019 г. в Районен съд – Разлог са постъпили общо 1 037 бр. дела, от които 699 бр. граждански дела и 338 бр. наказателни дела. Натовареността по щат за I-вото шестмесечие на 2019 г. е под средната за страната а именно:  по брой постъпили дела – 24,69 бр. месечно на 1 съдия при средна за районните съдилища – 35,67 бр., а по брой дела за разглеждане – 38,31 бр. при средна за нивото – 44,87 бр. Действителната натовареност на съда за същия период по брой постъпили дела е също под средната за страната и тя е 35,70 бр. при средна за нивото - 41,67 бр., а по показателя общ брой дела за разглеждане, натовареността е около средната - 55,39 бр. при средна за нивото - 52,42 бр. 
Критерият, въз основа на който комисията приема да се съкрати 1 (една) свободна щатна длъжност „съдия“ е след съкращаването й натовареността на органа да не превишава средната натовареност за районните съдилища. В случая, при съкращаване на 1 (една) свободна щатна длъжност в Районен съд – Разлог натовареността по щат ще се промени както следва: на годишна база (за 2018 г.) - 31,94 бр. постъпили дела при средна 36,25 бр. и 39,18 бр. дела за разглеждане при средна за нивото - 40,08 бр.; на база I-во шестмесечие на 2019 г. -  28,81 бр. постъпили дела при средна - 35,67 бр. и 44,69 бр. дела за разглеждане при средна за нивото - 44,87 бр. В останалите ниско натоварени районни съдилища, които имат налични свободни бройки към момента, съкращаването на 1 (една) щатна длъжност за съдия ще доведе до увеличаване натовареността им над средната за нивото. 
С оглед гореизложените статистически данни на Районен съд – Разлог Комисията счита, че няма пречка наличната свободна щатна длъжност „съдия“ да се съкрати и разкрие в Районен съд – Провадия.

4.3. Да се изиска, на основание чл. 30, ал. 2, т. 8 от ЗСВ,  от  административния ръководител на Районен съд – Разлог писмено становище относно съкращаване на  1 (една) свободна  щатна длъжност „съдия“ в Районен съд – Разлог.
4.4. Изпраща решението, на основание чл. 22, ал. 2, т. 6 от Правилата за работа на Съдийската колегия на ВСС, на Комисията по атестирането и конкурсите към Съдийската колегия на ВСС за становище.
4.5. Да се внесе на заседание на Съдийската колегия на ВСС, след предоставяне на становища от административния ръководител на Районен съд – Разлог и Комисията по атестирането и конкурсите към Съдийската колегия на ВСС, следния проект на решение:
ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И:

1. ПРЕДЛАГА на Пленума на Висшия съдебен съвет, на основание чл. 30, ал. 2, т. 8 от ЗСВ ДА СЪКРАТИ 1 (една) свободна щатна длъжност „съдия“ в Районен съд – Разлог, считано от датата на вземане на решение.
2. ПРЕДЛАГА на Пленума на Висшия съдебен съвет, на основание чл. 30, ал. 2, т. 8 от ЗСВ ДА РАЗКРИЕ 1 (една) щатна длъжност „съдия“ в Районен съд – Провадия, считано от датата на вземане на решение.

5. ОТНОСНО: Писмо вх. № ВСС-11745/03.10.2019 г. от административния ръководител на Административен съд – София-град относно публикуване на интернет страницата на ВСС на покана за командироване на магистрати в Административен съд – София-град.

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

5.1. Приема за сведение писмото на административния ръководител на Административен съд – София-град относно публикуване на интернет страницата на ВСС на покана за командироване на магистрати в Административен съд – София-град.
5.2.  Изразява положително становище относно публикуване на интернет страницата на ВСС на покана за командироване на магистрати в Административен съд – София-град.
5.3. Изпраща решението на главния секретар на ВСС, по компетентност.

6. ОТНОСНО: Писмо вх. № ВСС-12034/09.10.2019 г. от административния ръководител на Районен съд – Дупница относно произнасяне на КСКНСС по тяхно искане с изх. № РД 09-619/03.12.2018 г.

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

6.1. Изразява отрицателно становище по направеното искане от административния ръководител на Районен съд – Дупница за прекратяване командироването на съдия Светослав Атанасов Пиронев в Софийски районен съд.

Мотиви: Отправеното искане от административния ръководител на РС – Дупница е за прекратяване на командироването на съдия  Светослав Пиронев в Софийски районен съд, където същият е командирован във връзка с решение на Комисията по пр. № 33/22.11.2017 г. за публикуване на съобщение на интернет страницата на ВСС за командироване на съдии в Софийски районен съд с оглед преодоляване високата натовареност на съда.
По статистически данни за I-во полугодие на 2019 г. в Районен съд - Дупница общият брой дела за разглеждане от съдиите е 2 870 бр. (2 143 бр. са  новопостъпили), от които 1 747 бр. (61%) са граждански дела и 1 123 бр. (39%) - наказателни дела. Свършените дела за периода  са 2 287 или 80% от всички дела за разглеждане. 
През първото полугодие на 2019 г. в РС – Дупница най-голям дял от гражданските дела заемат заповедните - 896 бр. (51%), които по своята същност представляват дела с ниска фактическа и правна сложност. Следват ги исковите производства - 632 бр. (36%) и частните граждански дела (вкл. разпитите) - 219 бр. (13%). Натовареността по щат на един съдия месечно в РС - Дупница по постъпили дела е 32,47 бр. при средна за нивото съответно 35,67 бр., а по дела за разглеждане - 43,48 бр., при средна - 44,92 бр. За същия период натовареността по щат на един съдия месечно в Софийски районен съд по постъпили дела е 39,83 бр. и по дела за разглеждане – 77,42 бр. 
При съпоставка на действителната  натовареност в двата органа се установи следното: Районен съд  - Дупница е с 45,57 бр. постъпили дела и 61,02 бр. дела за разглеждане месечно от един съдия, а Софийски районен е с 49,99 бр. постъпили дела и 97,16 бр. дела за разглеждане месечно от един съдия. 
На база данните за натовареностт, Комисията счита, че не е налице основание за прекратяване командироването на съдия Светослав Пиронев в Софийски районен съд и следва да предложи на Съдийската колегия на ВСС да остави без уважение искането на административния ръководител на Районен съд – Дупница за прекратяване командироването на съдия Светослав Атанасов Пиронев в Софийски районен съд.

6.2. Внася в заседание на Съдийската колегия на ВСС искането от  административния ръководител на Районен съд – Дупница за прекратяване командироването в Софийски районен съд на Светослав Атанасов Пиронев, съдия в Районен съд – Дупница. 
  
6.3. Предлага на Съдийската колегия да приеме следното решение:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И:

1. ОСТАВЯ БЕЗ УВАЖЕНИЕ искането на административния ръководител на Районен съд – Дупница за прекратяване командироването на съдия Светослав Атанасов Пиронев в Софийски районен съд.

7. ОТНОСНО: Преглед на анализите за дейността на военните съдилища за периода 2014 – 2016 г., изготвени след закриване на Военен съд – Варна и Военен съд – Плевен.

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

7.1. Изпраща материалите по т. 7 на работната група за изготвяне на анализ на степента на натовареност на военните съдилища, сформирана с решение на Съдийската колегия на ВСС по протокол № 23/16.07.2019 г., т.37.2, за запознаване. 

8. ОТНОСНО: Писмо вх. № ВСС-11570/30.09.2019 г. от омбудсмана на Република България относно препоръки за предприемане на конкретни мерки за използване на медиацията като алтернативно средство за разрешаване на спорове.

Комисия „Съдебна карта, натовареност и съдебна статистика“
към Съдийската колегия на Висшия съдебен съвет
Р Е Ш И:

8.1. Приема за сведение писмо вх. № ВСС-11570/30.09.2019 г. от омбудсмана на Република България относно препоръки за предприемане на конкретни мерки за използване на медиацията като алтернативно средство за разрешаване на спорове и изпраща на сформираната с решение по протокол № 22/02.10.2019 г.работната група към Комисия „Съдебна карта, натовареност и съдебна статистика“ към Съдийската колегия на ВСС.

ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:     / п /    

ДАНИЕЛА МАРЧЕВА